Document ID: 32014R0410

KOMISIJAS ĪSTENOŠANAS REGULA (ES) Nr. 410/2014
(2014. gada 23. aprīlis),
ar ko groza Īstenošanas regulu (ES) Nr. 293/2012 attiecībā uz tādu jaunu vieglo kravas automobiļu CO2 emisiju monitoringu, kas apstiprināti, izmantojot vairākposmu tipa apstiprināšanu
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2011. gada 11. maija Regulu (ES) Nr. 510/2011 par emisiju standartu noteikšanu jauniem vieglajiem kravas automobiļiem saistībā ar Savienības integrēto pieeju vieglo transportlīdzekļu CO2 emisiju samazināšanai (1) un jo īpaši tās 8. panta 9. punkta pirmo daļu,
tā kā:
(1)
Komisijas Regulas (EK) Nr. 692/2008 (2) XII pielikumā izklāstīta jauna metode, ar kuru nosaka CO2 emisijas no N1 transportlīdzekļiem, kas apstiprināti, izmantojot vairākposmu tipa apstiprināšanu (turpmāk “vairākposmu transportlīdzekļi”), un šo transportlīdzekļu degvielas patēriņu. Šo jauno metodi piemēro no 2014. gada 1. janvāra, bet brīvprātīgi to var piemērot no 2013. gada 1. janvāra.
(2)
Regulas (ES) Nr. 510/2011 II pielikuma B daļas 7. punktā noteikts, ka vairākos posmos pabeigto transportlīdzekļu īpatnējās CO2 emisijas attiecina uz bāzes transportlīdzekļa ražotāju. Lai to izdarītu, jānodrošina, ka vairākos posmos pabeigtu transportlīdzekli monitoringa procesā var atpazīt un ka var identificēt bāzes transportlīdzekļa ražotāju. Tāpat ir vajadzīgi atsevišķi ar bāzes transportlīdzekli saistīti dati, kurus nosaka atbilstīgi jaunajai metodoloģijai, kas izklāstīta Regulas (EK) Nr. 692/2008 XII pielikumā.
(3)
Bāzes transportlīdzekļa ražotājiem saskaņā ar Regulas (ES) Nr. 510/2011 8. panta 5. punktu ir tiesības pārbaudīt datus saistībā ar vairākposmu transportlīdzekli, kas izmantots par pamatu, lai aprēķinātu ražotāju īpatnējo CO2 emisiju mērķus. Tāpēc ir lietderīgi paredzēt sīki izstrādātus noteikumus par attiecīgo datu apmaiņu starp ražotājiem un Komisiju.
(4)
Tomēr transportlīdzekļu reģistrācijas sistēmu īpatnību un izstrādes dēļ dalībvalstis, iespējams, nevarēs sniegt visus vairākposmu transportlīdzekļu monitoringam vajadzīgos datus, kas Regulas (ES) Nr. 510/2011 II pielikumā norādīti kā detalizētie dati. Tādēļ Komisijai vajadzētu būt iespējai ņemt vērā datus, kurus ražotāji ir snieguši pārbaudes procesā saskaņā ar Regulas (ES) Nr. 510/2011 8. panta 5. punktu, lai noteiktu provizoriskos īpatnējo emisiju mērķus.
(5)
Tāpēc ražotājiem būtu jāsniedz Komisijai un Eiropas Vides aģentūrai (EVA) transportlīdzekļa identifikācijas numurs (VIN), kas ir piešķirts vieglajiem kravas automobiļiem, kuri pārdoti iepriekšējā kalendārajā gadā vai kuriem minētajā gadā piešķirta garantija. Ražotājiem vajadzētu būt arī iespējai sniegt Komisijai detalizētus datus par minētajiem automobiļiem. Lai minētos datus varētu ņemt vērā provizorisko mērķu aprēķināšanā, ražotājiem šie dati būtu jāsniedz Komisijai un EVA vienlaikus ar ikgadējiem datiem, kurus iesniedz dalībvalstis.
(6)
Apkopojot dalībvalstu sniegtos detalizētos datus un datus, ko iesnieguši ražotāji, Komisijai, pamatojoties uz VIN, būtu jāsagatavo provizoriskas datu kopas provizorisko mērķu aprēķināšanai. Provizoriskajā datu kopā, kuru paziņo ražotājiem, būtu jāiekļauj VIN numuri tiem ierakstiem, kurus var apkopot no abām datu kopām. Vajadzības gadījumā provizoriskajā datu kopā būtu jāiekļauj arī tie ieraksti, kuru dalībvalsts iesniegtais VIN nesakrīt ar ražotāja iesniegto VIN. Šādos gadījumos ieraksti būtu jānosūta ražotājam, nenorādot VIN. Provizoriskai datu kopai, izņemot VIN numurus, vajadzētu būt pieejamai publiski saskaņā ar Regulas (ES) Nr. 510/2011 8. panta 4. punktu.
(7)
Lai nodrošinātu pilnīgu atbilstību starp prasībām, kas izklāstītas Komisijas Īstenošanas regulā (ES) Nr. 293/2012 (3), un vieglajiem automobiļiem piemērojamām prasībām, kas izklāstītas Komisijas Regulā (ES) Nr. 1014/2010 (4), ir lietderīgi pielāgot ražotājiem noteiktās prasības par kļūdu paziņošanu, saskaņojot tās ar minētās regulas noteikumiem.
(8)
Tāpēc Īstenošanas regula (ES) Nr. 293/2012 būtu attiecīgi jāgroza.
(9)
Šajā regulā paredzētie pasākumi ir saskaņā ar Klimata pārmaiņu komitejas atzinumu,
IR PIEŅĒMUSI ŠO REGULU.
1. pants
Īstenošanas regulu (ES) Nr. 293/2012 groza šādi:
1)
regulas 2. panta 3. punktu aizstāj ar šādu:
“3)
“detalizēti monitoringa dati” ir detalizēti dati, kas norādīti Regulas (ES) Nr. 510/2011 II pielikuma C daļas 2. iedaļā un kas sīkāk iedalīti pa ražotājiem un transportlīdzekļa sērijām atbilstoši tipam, variantam un versijai vai vajadzības gadījumā pa atsevišķiem transportlīdzekļiem atbilstoši transportlīdzekļa identifikācijas numuram.”;
2)
regulas 8. pantu aizstāj ar šādu:
“8. pants
Transportlīdzekļi, uz kuriem neattiecas EK tipa apstiprinājums
Ja uz vieglajiem kravas automobiļiem attiecas valsts tipa apstiprinājums mazām sērijām saskaņā ar Direktīvas 2007/46/EK 23. pantu vai individuāli apstiprinājumi saskaņā ar minētās direktīvas 24. pantu, dalībvalstis informē Komisiju par šādu to teritorijā reģistrēto transportlīdzekļu attiecīgo skaitu.
Sagatavojot detalizētos monitoringa datus, kompetentā iestāde ražotāja nosaukumu norāda ailē “Ražotāja nosaukums dalībvalsts reģistrā” tādā formātā, kā noteikts Regulas (ES) Nr. 510/2011 II pielikuma C daļā, un ailē “Ražotājs, ES standarta nosaukums” norāda šādu informāciju:
a)
“AA-IVA”, ziņojot par transportlīdzekļu tipiem, kas apstiprināti atsevišķi;
b)
“AA-NSS”, ziņojot par transportlīdzekļu tipiem, kas apstiprināti valsts līmenī nelielās sērijās.”;
3)
regulas 10. pantu groza šādi:
a)
panta 1. punktam pievieno šādu daļu:
“Ja datus nosūta saskaņā ar šā panta 3. punktu, ražotāja norādītajai kontaktpersonai piešķir tiesības detalizētos datus augšupielādēt Eiropas Vides aģentūras datu krātuvē”;
b)
pantam pievieno šādu 3. un 4. punktu:
“3. Provizorisko datu pārbaudes nolūkā ražotāji ne vēlāk kā katra gada 28. februārī iesniedz Komisijai visu to pabeigto, vairākos posmos pabeigto vai nepabeigto vieglo kravas automobiļu transportlīdzekļu identifikācijas numurus, kurus ražotāji pārdevuši Savienībā iepriekšējā kalendārā gadā vai kuriem tie minētajā gadā izsnieguši garantiju. Ražotāji saistībā ar minētajiem automobiļiem vienlaikus Komisijai var iesniegt detalizētos datus, kas norādīti Regulas (ES) Nr. 510/2011 II pielikumā.
Šos datus nosūta elektroniskā veidā uz Eiropas Vides aģentūras pārvaldīto datu krātuvi.
4. Ja ražotāji neiesniedz transportlīdzekļu identifikācijas numurus un detalizētos datus, kas minēti 3. punktā, provizoriskos īpatnējo emisiju mērķus aprēķina, pamatojoties uz dalībvalstu iesniegtajiem detalizētajiem datiem.”;
4)
regulai pievieno šādu 10.a un 10.b pantu:
“10.a pants
Ražotāju paziņotās kļūdas
1. Ražotāji, kas ziņo par kļūdām saskaņā ar Regulas (ES) Nr. 510/2011 8. panta 5. punktu, par paziņojuma pamatu izmanto provizoriskās datu kopas, ko Komisija paziņojusi saskaņā ar 8. panta 4. punktu.
Ziņojumā par kļūdām ietver visas datu kopas, kas saistītas ar to transportlīdzekļu reģistrācijām, par kurām atbildīgs ražotājs, kas sniedz ziņojumu. Vairākos posmos pabeigta transportlīdzekļa gadījumā atbildīgais ražotājs ir ražotājs, kurš ir atbildīgs par bāzes transportlīdzekļa EK tipa apstiprinājumu.
Kļūdu datu kopā katrai versijai norāda atsevišķā ierakstā ar nosaukumu “Ražotāja piezīmes”, izmantojot vienu no šādiem kodiem:
a)
kods A, ja ierakstus ir izmainījis ražotājs;
b)
kods B, ja transportlīdzeklis nav identificējams;
c)
kods C, ja Regula (ES) Nr. 510/2011 uz transportlīdzekli neattiecas vai ja transportlīdzekļa ražošana ir izbeigta;
d)
kods D, ja ražotājs, uz kuru attiecas konkrēts ieraksts, ir vairākos posmos pabeigtā transportlīdzekļa ražotājs, bet nav nepabeigtā bāzes transportlīdzekļa ražotājs.
Saistībā ar b) apakšpunktu transportlīdzeklis nav identificējams, ja ražotājs nevar identificēt transportlīdzekli, pamatojoties uz dalībvalsts sniegto transportlīdzekļa identifikācijas numuru, vai ja ierakstā šāda numura nav un attiecīgo transportlīdzekli citādi nav iespējams identificēt.
Saistībā ar d) apakšpunktu galīgā transportlīdzekļa ražotājs atsevišķā ailē “Ražotāja piezīmes” norāda bāzes transportlīdzekļa ražotāju.
2. Ja ražotājs Komisijai nav paziņojis par kļūdām saskaņā ar 1. punktu vai ja paziņojums ir iesniegts pēc Regulas (ES) Nr. 510/2011 8. panta 5. punktā noteiktā trīs mēnešu termiņa, tad par galīgajām vērtībām uzskata saskaņā ar minētās regulas 8. panta 4. punktu iesniegtās provizoriskās vērtības.
3. Ja 1. punktā minētajā kļūdas paziņojumā ir transportlīdzekļu identifikācijas numuri, to iesniedz, izmantojot 10. panta 3. punktā minēto Data Repository, bet citos gadījumos to iesniedz, izmantojot elektronisku, neizdzēšamu datu nesēju ar marķējumu “Paziņojums par kļūdām - CO2 no autofurgoniem”, un nosūta pa pastu uz šādu adresi:
European Commission
Secretariat-General
1049 Bruxelles/Brussel
BELGIQUE/BELGIË
Ziņojuma elektronisku kopiju informatīvā nolūkā nosūta uz šādām funkcionālajām e-pasta adresēm:
EC-CO2-LDV-IMPLEMENTATION@ec.europa.eu
un
CO2-monitoring@eea.europa.eu.
10.b pants
Provizorisko datu sagatavošana
1. Ja ražotājs iesniedz Komisijai datus saskaņā ar 10. panta 3. punktu, provizoriskajā datu kopā, kura jānosūta ražotājam, ir šādi ieraksti:
a)
ieraksti ar transportlīdzekļu identifikācijas numuriem, ja transportlīdzekļa identifikācijas numuri, kurus ražotājs iesniedzis saskaņā ar 10. panta 3. punktu, sakrīt ar tiem numuriem, kurus iesniegusi dalībvalsts, kā norādīts Regulas (ES) Nr. 510/2011 II pielikuma C daļas 2. iedaļā;
b)
ieraksti, kas attiecas uz ražotāju, izņemot transportlīdzekļu identifikācijas numurus, ja dalībvalstu iesniegtie transportlīdzekļu identifikācijas numuri nesakrīt ar ražotāju iesniegtajiem attiecīgajiem numuriem.
Sagatavotās provizoriskās datu kopas, tostarp a) un b) apakšpunktā minētos ierakstus, ražotājam paziņo atbilstīgi Regulas (ES) Nr. 510/2011 8. panta 4. punkta otrajai daļai.
Datu centralizētajā reģistrā, kas minēts 8. panta 4. punkta pirmajā daļā, neiekļauj datus par transportlīdzekļu identifikācijas numuriem.
2. Transportlīdzekļu identifikācijas numuru apstrādē neveic tādu personas datu apstrādi, kurus var sasaistīt ar minētajiem numuriem, vai jebkādu tādu citu datu apstrādi, ar kuru palīdzību transportlīdzekļu identifikācijas numurus var sasaistīt ar personu datiem.”;
5)
regulas I pielikumu aizstāj ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 23. aprīlī

Labels: 7
12
8
20